Devis Mangia: Kuntent bl-ispirtu u bl-impenn tal-players Maltin Ritratt: Stpehen Gatt Hekk kif tinsab f'kamp ta' taħriġ fl-Awstrija, il-Ħadd Malta se tilgħab partita ta' ħbiberija kontra l-Irlanda ta' Fuq. Madankollu l-players Maltin se jkunu qed "jikkompetu" biex iżommu l-momentum pożittiv ġestit fl-aħħar xhur permezz ta' wirjiet pożittivi. Proprju lejlet din il-partita ġiet indirizzata konferenza stampa b'mod virtwali mill-coach nazzjonali, Devis Mangia, kif ukoll mill-midfielder ta' Hibernians, Bjorn Kristensen. Fid-diskors tiegħu, Mangia aċċenna ħafna dwar l-isforz tal-players tiegħu. Huwa qal: "Bħala grupp qed nagħmlu l-isforzi kol­lha tagħna biex intejbu u nżidu l-kwalità fil-logħba tagħna sinkronizzata mal-filosofija tal-logħba li qed nippruvaw naddattaw fil-grupp tagħna. "Nista' ngħid li b'mod gradwali qed infittxu biex inkomplu ntejbu l-livell tat-team nazzjonali kif ukoll il-livell in ġenerali tal-football Malti. "Possibbilment il-players tiegħi mhu­miex fiżikament 100% minħabba li l-Kampjonat Premier ġie mitmum qabel iż-żmien minħabba restrizzjonijiet tal-Awtorita­jiet tas-Saħħa. "Huwa fatt magħruf ukoll li hemm distakk enormi bejn it-taħriġ u l-intensità tad-90 minuta tal-Irlandiżi għal dak tal-Maltin hekk kif huma jilagħbu f'kampjonat ta' li­vell ferm ogħla." "Iżda ninsab kuntent bl-ispirtu u l-impenn tal-players tiegħi mhux biss hawn fl-Awstrija iżda wkoll fil-ġimgħat ta' qabel li wasslu għal dan il-kamp ta' taħriġ meta dan reġa' beda gradwalment lura f'pajjiżna", temm jgħid Mangia. Huwa kkonferma wkoll li Zach Muscat, Steve Borg, Matthew Guillaumier u Paul Mbong tilfu dan il-kamp ta' taħriġ minħabba injury, filwaqt li Luke Gambin baqa' fl-Ingilterra għad-dmirijiet mal-club tiegħu, Newport County. Dan filwaqt li huwa se jkollu l-iskwadra kollha disponnibbli għall-partita tal-lum ħlief għad-difensur Taljan ta' Birkirkara, Enrico Pepe. Intant, tkellem ukoll Bjorn Kristensen, li ddeskriva l-ambjent fid-dressing room Maltija bħala wieħed mill-aqwa li jawgura tajjeb kemm għal dan il-kamp ta' taħriġ kif ukoll għal dawn it-tliet partiti li l-Maltin se jkunu qed jilagħbu. Huwa kompla jgħid li jinsab ċert li dan se jkun qed isarraf f'wirjiet u anke f'riżultati pożittivi mill-Maltin kontra avversarji iktar ikkwotati biex b'hekk ikomplu mal-wir­jiet pożittivi fl-aħħar tliet partiti mir-round ta' kwalifikazzjoni tat-Tazza tad-Dinja 2022, kontra r-Russja, is-Slovakkja u l-Kroazja. Sadanittant, l-iskwadra tal-Irlanda ta' Fuq li se tilgħab b'formazzjoni b'saħħitha minħabba li l-biċċa l-kbira tal-players għandhom esperjenza kbira hekk kif jilagħbu fil-Premier League Ingliż li huwa meqjus l-aqwa wieħed fid-dinja. Fost oħrajn hemm il-goalkeeper ta' Burnley Bailey Peacock-Farrell, Craig Cathcart, ex difensur ta' Manchester United li dan l-istaġun reġa' ġie promoss ma' Watford, u Stuart Dallas, figura ewlenija f'dan l-istaġun ma' Leeds United, flimkien mal-player ta' nofs il-ground ta' Manchester United, Ethan Galbraith, li rajnieh jilgħab f'pajjiżna matul is-sajf li għadda mal-team nazzjonali ta' taħt il-21 sena. Nieqes mill-iskwadra se jkun id-difensur veteran ta' Leicester City, Jonny Evans, minħabba li qed jirkupra minn injury. Il-logħba se tintlagħab fis-6.00 pm, fil-Worthersee Stadiun ta' Klagenfurt.